Sosial-infrastruktur layihələri
uğurla gerçəkləşdirilir

Çəkilən zəhmət hədər
getməyəndə, görülən işlərin nəticəsi
olanda qurub-yaratmaq əzmi
daha da artır. Bir neçə il öncə
İsmayıllıda belə genişmiqyaslı
abadlıq-quruculuq işlərinin görüləcəyinə
tərəddüdlə yanaşanlar da tapılardı. Ancaq indi bu reallığı hər
kəs qəbul edir.

Dövlətin yüksək qayğısı
sayəsində İsmayıllı inkişaf
tempini artırır, ölkəmizin müasir bölgələrindən birinə çevrilir. Rayon icra hakimiyyətinin
başçısı Mirdaməd Sadıqov söhbət
zamanı bildirdi ki,
inkişafın mahiyyətini elmi əsaslara
uyğun layihələr təşkil edir. Əhəmiyyətli məsələlərdən
biri rayonda gənclərin
potensialından yetərincə istifadə edilməsidir. Bunun nəticəsidir ki,
işgüzarlıq və təşəbbüskarlıq
artır, innovativ mühit
formalaşır.

Ölkəmizin əsas turizm
bölgələrindən olan
İsmayıllı bu yaxınlarda Azərbaycan
və ingilis dillərində elektron turizm
portalını da yaratdı. Bu sahənin inkişafı ilə bağlı
rayonda əsaslı layihələrin
icrasına başlanılıb. Lahıc qəsəbəsində
“İcma bazarı”nın,
İsmayıllı şəhərinin Nizami
Gəncəvi küçəsində hotelin
və digər istirahət obyektlərinin tikintisi
başa çatdırılmaq üzrədir.

Rayonda icra
olunan maraqlı layihələrdən biri də Avropa
İttifaqı və Almaniyanın “Dünyaya
çörək” təşkilatının maliyyə dəstəyi
ilə Aqroinformasiya Mərkəzinin
“FİLİZ” layihəsidir. Keçən ilin yanvarında başlanan  bu layihə
İsmayıllı, Qəbələ, Oğuz
və Şəki rayonlarını əhatə edir. Məqsəd 500 aztəminatlı ailəyə
kənd təsərrüfatı məhsulları istehsalı
ilə gəlirlərinin artırılmasına dəstək
verməkdir. Hədəf qruplarının sahibkarlıq, idarəçilik
və marketinq sahəsində bilik və bacarıq əldə etmələri
üçün müvafiq
tədbirlər də görülür. Bu məqsədlə İsmayıllının
7 kəndində 14 qrupdan ibarət 140 fermer layihəyə cəlb edilib.
Layihə çərçivəsində pomidor bitkisinin
açıq və örtülü sahədə
becərilməsi üzrə 7, çiyələyin becərilməsi
üzrə 3, arıçılığın inkişafı
üzrə 3 və heyvandarlıqda müqayisəli yemləmə
üzrə bir tədbirin keçirilməsi
nəzərdə tutulub.

Layihə çərçivəsində
arıçılığın inkişafı istiqamətində
yaradılmış üç qrup rəhbərinin hər birinə
avadanlıqları ilə birlikdə 4 arı ailəsi,
çiyələk əkini ilə məşğul olacaq qrup üzvlərinin
hər birinə 650 çiyələk şitili,
heyvandarlıqda müqayisəli yemləmə məqsədilə
Ağbulaq kəndində qrup rəhbərinə 1 qarışıq  yemüyüdən 1 aqreqat verilib. Açıq
və örtülü sahədə pomidor becərilməsi üçün
Qurbanəfəndi kəndində şitil  yetişdirilir.

Aqrar sahədən söz düşmüşkən qeyd edək ki,
İsmayıllı fermerləri 2014-cü ildə 82 min ton taxıl istehsal etmişdilər. Bu
il isə taxılçılar həmin rəqəmi
100 min tona
çatdırmaq əzmindədirlər. Kənd təsərrüfatı
sahəsi ilə bağlı maraqlı göstəricilərdən
biri də rayonda
40-a  yaxın istixananın
yaradılmasıdır.

Rayonda elektrik
təsərrüfatının yenidən qurulması layihəsi
də davam edir. İş başa çatandan sonra elektrik təchizatında yaranan
fasilələr aradan qaldırılacaq. Bu məsələnin həllinə Göyçay çayı üzərində
inşa olunan
“İsmayıllı SES-2”nin istismara verilməsi də müsbət təsir
edəcək.

Yol infrastrukturunun
yenidən qurulması sahəsində də xeyli
iş görülüb.
Keçən il İsmayıllı şəhərinin
34 küçəsinə asfalt vurulub. Bu il
20 küçə və döngənin
asfaltlaşdırılması nəzərdə tutulub. Onu da
qeyd edək ki, ötən
illərdən fərqli olaraq asfaltlanan küçələr dairəvi
sxemlər üzrə tamamlanaraq, şəhərin
əsas prospekt və küçələrini
birləşdirəcək.

Rayonda sənayenin
inkişafı diqqət mərkəzindədir. Diyallı kəndi
ərazisində 8 hektar sahəni əhatə
edən velosiped istehsalı zavodunun bu il
açılışı nəzərdə tutulub.
Burada 45 daimi iş yeri yaradılacaq.
Hazırda tikinti işləri davam edir.

Keyvəndi kəndində
“AZZA Aqro” MMC tərəfindən
1500 başlıq iri  heyvandarlıq təsərrüfatının,
Qalınçaqda “Şən Fermer”
MMC tərəfindən quşçuluq təsərrüfatının,
İsmayıllı şəhərində “Yaşıl market”in və Kənd
Təsərrüfatı Nazirliyi
İsmayıllı Rayon Şöbəsinin
inzibati binasının tikintisi
də görülən işlər sırasındadır.
Əhalinin içməli və suvarma suyu ilə təchizatını
yaxşılaşdırmaq üçün
8 kənddə subartezian quyularının
qazılması planlaşdırılıb. Gələcəkdə
Qubaxəlilli kəndində “Aqropark”ın, Nikitin adına kollektiv təsərrüfat
bazasında “Aqrar şəhərciy”in,
Qubaxəlillidə və Kəlbənddə iri
heyvandarlıq kompleksinin, Mollaisaqlı, Gəraybəyli
və Quşencə kəndlərində quşçuluq
təsərrüfatının, Tircan kəndində
bal məhsullarının
qablaşdırılması müəssisəsinin,
İsmayıllı şəhərində
çoxfunksiyalı fermer evinin,
ət və süd emalı sahələrinin,
qarışıq yem və un istehsalı müəssisəsinin
yaradılması nəzərdə tutulub.

Görüləcək işlər
sırasında şəhərin Təbriz küçəsində
5 qrupluq uşaq
bağçasının inşasını, 3 nömrəli məktəb-liseyin
yenidən qurulmasını, Basqal qəsəbəsinin,
Xanagah və Qurbanəfəndi kəndlərinin
qazlaşdırılmasını, İvanovka,
Qalagah, Ruşan və Qalacıq kəndlərində poçt binalarının tikintisini,
su-kanalizasiya layihəsinin
tamamlanmasını da qeyd
etmək olar.

2015-ci il üçün
Azərbaycanın “Gənclər paytaxtı” seçilmiş İsmayıllıda gənclərin
vətənpərvərlik ruhunun
artırılmasına və idmanın kütləviliyinə
də ciddi fikir verilir. Hazırda dövlət
başçısının tapşırığına əsasən
olimpiya idman kompleksində
aparılan əsaslı təmir işləri başa
çatmaq üzrədir.

Rayonda həyata keçirilən
tədbirlər, gerçəkləşdirilən layihələr
deməyə əsas verir ki,
İsmayıllı da tezliklə ölkəmizin
ən inkişaf etmiş
bölgələrindən birinə çevriləcək.

Telman NƏZƏRLİ,

Azərbaycan. - 2015.- 5 iyun.- S. 9.